‘বন্ধু’ ট্রাম্পকে মোদির চিঠি! বার্তাবাহক বিদেশমন্ত্রী

ওয়েব ডেস্ক: আর কিছুক্ষণের মধ্যেই আমেরিকার প্রেসিডেন্ট পদে শপথ নিতে চলেছেন ডোনাল্ড ট্রাম্প (Donald Trump)। মার্কিন মুলুকের ৪৭তম প্রেসিডেন্ট ট্রাম্প মসনদে বসতে চলেছেন দ্বিতীয়বার। আমেরিকার ইতিহাসে একবার হেরে গিয়ে ফের প্রেসিডেন্ট পদে বসার ঘটনা খুবই, এর আগে একবারই হয়েছিল। ভারতীয় সময় রাত ১২টায় শপথগ্রহণ করবেন ট্রাম্প, তার আগে তাঁর প্রতি বার্তা পাঠালেন ভারতের প্রধানমন্ত্রী নরেন্দ্র মোদি (PM Narendra Modi)।

মোদির সঙ্গে ট্রাম্পের সুসম্পর্কের কথা কারও অজানা নয়। কিছুদিন আগেই বাংলাদেশে সংখ্যালঘু নির্যাতন ইস্যুতে মোদিকে ‘বন্ধু’ বলে উল্লেখ করেছিলেন রিপাবলিকান নেতা। তবে এদিনের শপথগ্রহণ অনুষ্ঠানে মোদি থাকছেন না। তবে ভারতের প্রতিনিধিত্ব করছেন বিদেশমন্ত্রী এস জয়শঙ্কর (S Jaishankar)। সূত্রের খবর, তাঁর হাত দিয়ে ট্রাম্পের জন্য একটি চিঠি পাঠিয়েছেন। যদিও সেই চিঠিতে কী লেখা তা জানা যায়নি।

আরও পড়ুন: তৃতীয় বিশ্বযুদ্ধ আটকাব আমি: ডোনাল্ড ট্রাম্প

বিপুল সমর্থন নিয়ে নভেম্বরে জয় পেয়েছেন রিপাবলিকান ট্রাম্প। আজ, ভারতীয় সময় রাত সাড়ে দশটা নাগাদ আমেরিকার ৪৭তম প্রেসিডেন্টের শপথ অনুষ্ঠান অনুষ্ঠান শুরু। ভাইস প্রেসিডেন্ট জেডি ভান্সও শপথ নেবেন। ভারতীয় শিল্পপতি মুকেশ আম্বানি (Mukesh Ambani), নীতা আম্বানি (Nita Ambani)ইতিমধ্যে ওই অনুষ্ঠানে যোগ দেওয়ার জন্য আমেরিকা গিয়েছেন।

৪০ বছর আগে আমেরিকার প্রবীণ প্রেসিডেন্ট রোনাল্ড রেগন ইন্ডোরে ওয়াশিংটন ডিসির ক্যাপিটালে শপথ নিয়েছিলেন। প্রবল ঠান্ডার জন্য ট্রাম্পও এদিন ইন্ডোর অনুষ্ঠানে শপথ নেবেন। আমেরিকার প্রেসিডেন্টের শপথগ্রহণ অনুষ্ঠানের আগে ইতিমধ্যে কোল্ড এয়ার এমার্জেন্সি জারি হয়েছে ওয়াশিংটন ডিসি ও নিউ জার্সিতে। বড় ঝড় হতে পারে বলে সতর্কবার্তা দেওয়া হয়েছে।